मिसाइल रक्षा कवच पर सहयोग नहीं कर रहा अमेरिका : रूस  
रूसी विदेश मंत्री ने कहा है कि अमेरिका द्वारा स्थापित की जा रही यूरोपीय मिसाइल रक्षा प्रणाली के मुद्दे पर अमेरिका उनके देश के साथ सहयोग नहीं कर रहा है।
रूसी विदेश मंत्री सर्गेइ लावरोव ने कहा है कि अमेरिका द्वारा स्थापित की जा रही यूरोपीय मिसाइल रक्षा प्रणाली के मुद्दे पर अमेरिका उनके देश के साथ सहयोग नहीं कर रहा है।   समाचार एजेंसी आरआईए नोवोस्ती के अनुसार, लावरोव ने शनिवार को ताजिकिस्तान की राजधानी दुशानबे में आयोजित एक शिखर बैठक में कहा, "फिलहाल इस बात का कोई सबूत नहीं है कि वे हमारे साथ सहयोग के लिए तैयार हैं।"  रूस अमेरिका से इस बात का आश्वासन चाहता है कि पूर्वी यूरोप में वाशिंगटन द्वारा स्थापित की जा रही मिसाइल रक्षा प्रणाली, रूस केंद्रित या यूरो-अटलांटिक क्षेत्र में किसी अन्य देश को लक्षित नहीं होगी।   उत्तर अटलांटिक संधि संगठन (नाटो) में रूसी दूत दमित्री रोगोजिन ने जून में कहा था कि अमेरिका, रूस के साथ किसी समझौते का इंतजार किए बगैर ही यूरोप में अपनी मिसाइल रक्षा प्रणाली स्थापित कर रहा है।   रूस और नाटो नवम्बर 2010 में लिस्बन में हुई एक शिखर बैठक में यूरोपीय मिसाइल रक्षा प्रणाली पर सहयोग के लिए राजी हुए थे। नाटो का कहना है कि वहां दो स्वतंत्र प्रणालियां होनी चाहिए जिनके बीच सूचनाओं का आदान-प्रदान हो, जबकि रूस एक संयुक्त प्रणाली के पक्ष में है।  यह पूछे जाने पर कि क्या प्रक्षेपास्त्र रक्षा वार्ता में व्यवधान से रूस-अमेरिका हथियार न्यूनीकरण संधि पर असर पड़ सकता है, लावरोव ने कहा कि यह संधि इसमें शामिल सदस्यों को इस बात की छूट देती है कि यदि उस देश की सुरक्षा पर कोई खतरा हो तो वे इस संधि से अलग हो सकते हैं। लावरोव ने कहा, "हम देखेंगे कि क्या इस तरह का कोई खतरा पैदा हो रहा है।"